Apa
Apa (isp. Río Apa, port. Rio Apa) – upė Paragvajuje ir Brazilijoje; Paragvajaus upės kairysis intakas. Prasideda Mbarakaju Kordiljeroje, Pietų Mato Groso valstijoje, netoli Vila Novos gyvenvietės. Teka į pietvakarius, nuo Bela Vistos į vakarus, sudaro Paragvajaus–Brazilijos sieną. Įteka į Paragvajų ties San Lasaru. Didžiausi intakai: Estrelja (kairysis), Piripuku, Karakolas, Perdidas (dešinieji). Brazilijoje yra 78 % Apos baseino, Paragvajuje – 22 %. Prie upės įsikūrę miestai: Bela Vista (Brazilija), Belja Vista, San Karlos del Apa (Paragvajus). Apos aukštupyje įsteigta Pirakua indėnų teritorija (gyvena gvaraniai, kajovai).